Pitaja
Pitaja (lat. Hylocereus undatus) ili zmajsko voće je biljka iz porodice kaktusa. Porijeklom je iz Srednje Amerike, odakle je prenesena u ostale krajeve svijeta. Danas se aktivno uzgaja i u zemljama Istočne i Jugoistočne Azije kao što su Kambodža, Tajland, Tajvan, Malezija, Vijetnam, Šri Lanka, Filipini, Indonezija i Bangladeš. U Vijetnamu se uzgaja zahvaljujući Francuzima, koji su je donijeli u 19. vijeku. U ovoj državi je smatraju autohtonom vrstom, naročito sortu sa bijelim mesom. Zahvaljujući svojim krupnim i atraktivnim cvjetovima bijele boje, koji cvjetaju noću, pitaja je poznata i pod nazivima "mjesečev cvijet" ili "gospa od noći". Tokom cvjetanja, biljka proizvodi slatkast miris. Biljka u prosjeku ima 4 do 6 plodnih ciklusa u godini. Plod može biti ovalnog, eliptičnog ili kruškolikog oblika. Upadljivog je izgleda i ružičaste boje spolja, dok je meso obično bijele ili crvene boje sa crnim sjemenkama. Voćka teži od 150 do 600 grama, a ponekad može doseći i do jednog kilograma.